UPDATE Imagini incredibile cu defilarea copiilor de grădiniţă în faţa premierului Viorica Dăncilă la Piteşti. Situaţie similară în 2009, cu Emil Boc şi Mircea Geoană

Autorităţile locale din Piteşti au pregătit un adevărat program omagial pentru vizita premierului Viorica Dăncilă de vineri dimineaţă. Venită pentru evenimentul Simfonia Lalelelor în oraşul controlat de PSD, Dăncilă a fost întâmpinată de o defilare a copiilor de grădiniţă – potrivit anunţului unui crainic – îmbrăcaţi în costume care compun tricolorul. Escortaţi de cadre didactice, copiii au trecut în pas de marş prin faţa unui podium pe care se aflau Viorica Dăncilă, miniştrii Carmen Dan şi Graţiela Gavrilescu, precum şi primarul şi prefectul.

(Foto şi Video: EPitesti.ro)

Parada Florilor, cum a fost denumită de crainicul evenimentului, a inclus defilarea prin faţa premierului a copiilor de la mai multe grădiniţe, cu program normal sau prelungit.

UPDATE 1: Scene similare au avut loc la Piteşti şi în 2009, când copii de grădiniţă au defilat sub ochii premierului de la acea vreme, Emil Boc, ai şefului PSD, Mircea Geoană, şi ai primarului şi şefului Consiliului Judeţean.

﻿

Evenimentul a avut loc în faţa Primăriei Piteşti, unde Viorica Dăncilă a fost întâmpinată cu fanfara militară, potrivit EPiteşti.ro. Simfonia Lalelelor are loc anual, dar problema evenimentului din acest an e modul în care a fost pusă în scenă, care aminteşte de paradele comuniste. La fel cum au trecut acum copiii în ritm de marş, pe cântec de fanfară, prin faţa înalţilor demnitari adunaţi pe podium, treceau în timpul comunismului copiii la marile defilări pe lângă cuplul Ceauşescu.

Primirea triumfală a premierului Dăncilă aduce aminte de paradele omagiale închinate familiei Ceauşescu în comunism.

Parada organizată de autorităţile locale din Piteşti are loc la doar două zile după ce Liviu Dragnea a fost întâmpinat cu huiduieli şi proteste la vizita făcută tot în oraşul argeşean. Protestul a fost organizat de Asociaţia Civică #activAG. (Vezi imagini mai jos).

Spectacolele omagiale cu copii organizate de demnitari sau aleşi locali PSD devin o normalitate. Astfel, în martie, două evenimente politice din oraşele Sighetu Marmaţiei şi Târgu Ocna, conduse de primari PSD, au fost completate de apariţia unor copii care purtau pancarte cu textele: „Mulţumim Primarului!”, „Mulţumim conducerii Consiliului Judeţean!”, „Mulţumim senatorului Liviu Marian Pop!” (sursa: HotNews.ro).

Situația nu a fost singulară. Deși nu au avut pancarte, și elevii de la Colegiul Național „Costache Negri” din Târgu Ocna, Bacău, au fost scoși în fața școlii pentru a-și arăta gratitudinea față de ce fac autoritățile pentru ei, ața cum reiese din fotografiile postate de către deputata PSD Theodora Șotcan pe Facebook și de Ziarul de Bacau.

VIDEO 1 cu parada copiilor



VIDEO 2 cu primirea fastuoasă a Vioricăi Dăncilă



VIDEO 3 Proteste faţă de Liviu Dragnea



VIDEO 4 Parada copiilor în comunism

